Forbundet får ikke svar fra Vukicevic
- Jeg har ikke fått svar per i dag. Jeg har sendt henne SMS, og ikke fått svar, sier Ronny Nilsen til VG. Han gjentar omtrent det samme han sa for halvannen måned siden. 11. oktober uttalte han til VG: «Fra vår side er det ønskelig å få vite hva hun ønsker. Hun har helt klart vært en viktig og god utøver».Da fortalte sportssjefen at han i slutten av august, under friidretts-NM i Tønsberg, hadde avtalt med henne å møtes til lunsj for å snakke om fremtiden til norsk friidretts tidligere trekkplaster - på friidrettsbanen. - Vi har ikke hatt det møtet. Per i dag har jeg ikke hatt mer kontakt med Christina siden sist vi snakket sammen. Jeg venter på en tilbakemelding i forhold til lunsjavtalen, sier Ronny Nilsen. På spørsmål om det «brenner litt» med hensyn til en avklaring, svarer han at «tiden går jo» og at hun har levert veldig sterke resultater. Det begynner imidlertid å bli en stund siden hun gjorde det på 100 meter hekk.Christina Vukicevic deltok ikke i friidretts-VM 2011, opplevde en sportslig nedtur i friidretts-EM 2012 og droppet London-OL som følge av det. I april ble hun operert for en skade i foren. Siden har hun vært i rampelyset i forbindelse med «Vukicevic-saken», knyttet til faren og hennes tidligere trener Petar, og som TV 2s ekspertkommentator i friidretts-VM i Moskva i august. Christina Vukicevic bor sammen med sin forlovede, proffotballspilleren Vadim Demidov (27), i Moskva. VG har forsøkt å få kontakt med faren Petar Vukicevic for svar på hva han tror datteren vil - comeback eller ikke - uten å lyktes.Ronny Nilsen sier at han ikke har satt en frist for når han vil ha et svar fra Christina Vukicevic. Men han tilføyer at «det er vanskelig» å gi henne et tilbud så lenge han ikke kjenner planene til eks-hekkestjernen. I midten av neste måned kommer han til å presentere landslaget for sesongen 2014. Det besto av ti utøvere i 2013. Hans budsjett for «toppidrett/utvikling» er 15,2 millioner. En økning på 700.000 kroner fra sesongen som nå er over. Mye av den, om ikke alt, vil bli spist opp av kostnadene knyttet til en antatt stor tropp til EM i Zürich og junior-VM i Oregon.
Christina Vukicevic (26) har ennå ikke gitt friidrettsforbundets sportssjef svar på om hun vil satse igjen foran EM-sesongen 2014.